Mahasiswa Perlu Bijak Mengurus Pinjam Pendidikan Suasana kehidupan di kampus berlainan dengan suasana persekolahan dahulu. Kalau dahulu semasa di alam persekolahan semuanya diuruskan oleh ibu bapa tetapi kini mahasiswa perlu mengambil tanggungjawab tersebut. Di samping mengulangkaji pelajaran, melengkapkan tugasan dan belajar untuk peperiksaan, mahasiswa juga perlu mengurus sumber kewangan mereka sendiri. Sumber kewangan mahasiswa sangat terhad di mana pendapatan utama mereka diterima daripada biasiswa, pinjaman pendidikan dan bantuan kewangan daripada ibu bapa atau ahli keluarga. Wang yang diterima ini perlu diurus dan dibelanjakan secara bijak dan berhemah. Kemahiran pengurusan kewangan peribadi amat penting dalam usaha untuk memastikan kelangsungan hidup (survival) mahasiswa dalam situasi ekonomi semasa yang tidak menentu. Mahasiswa juga tidak dapat lari dari himpitan dan bebanan akibat daripada peningkatan kos sara hidup. Perbadanan Tabung Pendidikan Tinggi Nasional (PTPTN) adalah sebuah agensi di bawah Kementerian Pengajian Tinggi yang menawarkan pinjaman untuk pelajar melanjutkan pendidikan tinggi di Malaysia. Bagi mahasiswa di institusi pengajian tinggi awam dan mengikuti kursus ijazah sarjana muda sastera misalnya, mereka akan menerima wang pinjaman pendidikan daripada PTPTN sebanyak RM3,200 untuk tempoh satu semester. Anggaran yuran pengajian yang dikenakan adalah sebanyak RM1,400.00 bagi satu semester. Ini bermakna wang pinjaman PTPTN bersih yang diterima adalah sebanyak RM1,800.00. Jumlah ini perlu diurus untuk menampung keperluan perbelanjaan selama satu semester atau empat bulan. Secara purata, seorang mahasiswa akan menerima pendapatan bulanan sebanyak RM450.00 daripada pinjaman pendidikan mereka. Berdasarkan senario di atas, ramai dalam kalangan mahasiswa menyatakan bahawa amaun yang diterima adalah tidak mencukupi untuk menyara kehidupan mereka di kampus. Walaubagaimanapun ada juga dalam kalangan mahasiswa menyatakan bahawa mereka boleh menyimpan daripada wang pinjaman pendidikan yang diterima.
Malahan ada yang boleh membantu keluarga mereka pula. Harus diingat bahawa cukup atau tidak merupakan suatu yang bersifat subjektif, sukar diukur dan tidak sama untuk semua individu. Perbincangan di sini bukanlah bertujuan untuk menentukan sama ada jumlah pinjaman diterima itu mencukupi atau sebaliknya. Persoalan utama yang perlu dijawab ialah bagaimana wang pinjaman pendidikan itu diurus dan dibelanjakan. Kemahiran pengurusan kewangan ini perlu dikuasai mahasiswa sebelum melangkah ke alam pekerjaan yang serba mencabar. Selepas bergraduat dan mempunyai kerjaya, komitmen kewangan semakin bertambah terutama apabila mereka mula mengambil pelbagai bentuk pinjaman seperti pinjaman kenderaan, pinjaman peribadi, kad kredit dan pinjaman perumahan. Mereka yang mempunyai literasi kewangan yang rendah, sudah pasti bebanan hutang yang ditanggung akan menjadi masalah besar dalam hidup. Berlainan pula bagi mereka yang mempunyai pengetahuan dan kemahiran pengurusan kewangan peribadi. Lantaran itu, mengurus wang pinjaman pendidikan merupakan salah satu kaedah efektif untuk mahasiswa belajar cara menguruskan sumber kewangan mereka yang terhad. Ini termasuklah soal bagaimana wang mereka diagihkan, ke mana wang dibelanjakan dan bagaimana wang tersebut boleh digandakan. Dua kemahiran asas pengurusan kewangan peribadi yang penting di sini adalah soal penyediaan bajet dan merekodkan perbelanjaan (keep track of your expenses). Bajet atau rancangan perbelanjaan boleh disediakan dalam bentuk mingguan atau bulanan atau semester mengikut keselesaan masing-masing. Penyediaan bajet menuntut seseorang untuk menyenaraikan item perbelanjaan yang sering dilakukan misalnya makanan dan minuman, keperluan pembelajaran, aktiviti ko-kurikulum dan perbelanjaan lain. Melalui bajet yang disediakan mahasiswa dapat membuat perbandingan di antara jumlah anggaran dan jumlah perbelanjaan sebenar yang dilakukan. Seterusnya mahasiswa akan melihat sama ada perbelanjaan yang dilakukan melebihi daripada pendapatan (wang pinjaman pendidikan) yang diterima atau sebaliknya.
Sekiranya ada lebihan wang pada bulan tersebut, bolehlah dibuat simpanan atau gunakan untuk keperluan perbelanjaan lain. Sekiranya berlaku defisit, mereka perlu melihat semula ke mana wang tersebut telah dibelanjakan. Di sini, mahasiswa boleh mengenalpasti item perbelanjaan yang kurang penting seperti makan di luar, pembelian gajet dan aksesori dan aktiviti hiburan seperti menonton wayang dan sebagainya. Bukan tidak boleh dan tidak salah sekali sekala berbelanja ke atas item tersebut. Cara gaya berbelanja perlu diubah sesuai dengan status sebagai seorang pelajar yang mempunyai pendapatan terhad. Kaedah lain yang boleh difikirkan untuk menampung defisit tadi ialah dengan mencari pendapatan tambahan sama ada dengan melakukan kerja sambilan (part-time) atau menggunakan kemahiran dan bakat yang ada pada diri sendiri, asalkan ianya tidak menggangu pembelajaran. Catatkan semua perbelanjaan dibuat dan jadikan ini sebagai satu budaya. Hampir semua mahasiswa memiliki telefon pintar (smart phone) tetapi berapa ramai yang telah memuatnaik (download) aplikasi pengurusan kewangan peribadi pada telefon pintar mereka serta menggunakannya? Terdapat pelbagai aplikasi yang boleh dimuatnaik secara percuma antaranya "Buku Bajet", "Money Manager Expense & Budget", "Wallet & Budget Tracker", "eZ Budget Planner" dan pelbagai lagi. Tiada alasan sekiranya mahasiswa sendiri tidak mengetahui ke mana wang mereka dibelanjakan. Gunakan kemudahan teknologi yang ada sebaiknya. Bayangkan sekiranya aktiviti ini dimulakan seawal tahun pertama pengajian dan menjelang akhir tahun pengajian, ianya akan menjadi satu tabiat atau budaya hidup. Amalan ini dapat mengelak mahasiswa daripada perbelanjaan tidak terancang, sikap boros serta mengelak daripada pembaziran. Di sini jelas menunjukkan bahawa mengurus wang pinjaman pendidikan merupakan satu latihan (hands on experience) mahasiswa sebelum mengurus pendapatan yang bakal diterima daripada pekerjaan selepas mereka bergraduat. Pengalaman berada di kampus selama empat tahun merupakan satu tempoh masa yang cukup dansesuai untuk mahasiswa memantapkan pengetahuan dan kemahiran berkaitan pengurusan kewangan peribadi. Adalah menjadi tanggungjawab mahasiswa untuk mengurus sumber kewangan mereka secara bijak dan berhemah. Ini secara tidak langsung dapat
mengelak mereka daripada berhadapan dengan masalah kewangan semasa di kampus yang mana akhirnya akan memberi kesan ke atas prestasi akademik. Biasanya mahasiswa yang bijak mengurus kewangan mereka mempunyai pencapaian akademik yang baik. Amalkan hidup dalam kesederhaaan, ubah cara gaya hidup (life style) dan jadikan amalan pengurusan kewangan yang betul sebagai budaya hidup anda sebagai mahasiswa. Mahasiswa disaran agar belajar untuk mengurus pinjaman pendidikan yang diterima sebaik mungkin dan berhemah. Ini adalah kerana keupayaan mengurus kewangan oleh mahasiswa secara bijak ketika belajar akan membantu mereka untuk membayar balik pinjaman PTPTN selepas bergraduat. Seterusnya dapat mengelak mereka daripada disenarai dalam Sistem Maklumat Rujukan Kredit Pusat atau 'Central Credit Reference Information System' (CCRIS). Disediakan oleh Prof. Madya Dr. Mohamad Fazli Sabri Jabatan Pengurusan Sumber & Pengajian Pengguna Fakulti Ekologi Manusia Universiti Putra Malaysia